अध्यक्ष तिमिल्सिना र आयरल्यान्डका माथिल्लो सभाका अध्यक्षबीच भेट
राष्ट्रिय सभाका अध्यक्ष गणेशप्रसाद तिमिल्सिना र आयरल्यान्डको माथिल्लो सभा 'साअनड एरेन'का अध्यक्ष  जेरि बट्टिमरबीच भेटवार्ता भएको छ । नेपालको पाँच दिने औपचारिक भ्रमणमा आएका अध्यक्ष बट्टिमरले राष्ट्रिय सभा अध्यक्ष तिमिल्सिनालाई सोमबार भेटवार्ता गरेका थिए ।
काठमाडौँ — राष्ट्रिय सभाका अध्यक्ष गणेशप्रसाद तिमिल्सिना र आयरल्यान्डको माथिल्लो सभा 'साअनड एरेन'का अध्यक्ष  जेरि बट्टिमरबीच भेटवार्ता भएको छ । नेपालको पाँच दिने औपचारिक भ्रमणमा आएका अध्यक्ष बट्टिमरले राष्ट्रिय सभा अध्यक्ष तिमिल्सिनालाई सोमबार भेटवार्ता गरेका थिए ।भेटवार्ताका क्रममा अध्यक्ष तिमिल्सिनाले युरोपिएन युनियनले नेपाल माथि लगाएको हवाई प्रतिबन्ध खुल्ला गरिदिन आग्रह गरेका थिए । उनले हवाई प्रतिबन्धका कारण नेपालको अर्थतन्त्र र पर्यटनमा नकारात्मक असर परेको बताउँदै आयरल्यान्ड ईयूको सक्रिय सदस्य भएका कारण नेपाली बिमान माथि युरोपेली आकाशमा लागेको प्रतिबन्ध हटाउनका लागि सकारात्मक पहल र परिणाम आउने कुरामा विश्वस्त रहेको बताएका थिए । आयरल्यान्डमा नेपाली विद्यार्थीका लागि छात्रबृत्ति बढाउन आग्रह गर्दै अध्यक्ष तिमिल्सिनाले त्यो अवसरबाट उत्पादित दक्ष जनशक्तिलाई नेपालको विकास र सम्बृद्धिमा लगाउन सकिने बिश्वास व्यक्त गरेका थिए । भेटवार्ताका क्रममा आयरल्यान्डका माथिल्लो सदनका अध्यक्ष बुटिमेरले आफू नेपाल भ्रमणबाट फर्केपछि हवाई प्रतिबन्ध हटाउने विषयमा संवाद र छलफल अगाडि बढाउने विश्वास दिलाएका थिए । नेपाल सन् २०२६ सम्म अतिकम विकसित मुलुकबाट स्तरोन्नति भई सन् २०३० सम्ममा मध्यम आय भएको मुलुक बन्ने नेपाल सरकारको उद्देश्य रहेको उल्लेख गर्दै अध्यक्ष तिमिल्सिनाले उक्त स्तरोन्नतिलाई दिगो तथा सहज बनाउनको लागि ठूलो साधन तथा श्रोतको आवश्यकता पर्ने भएकाले यसको लागि युरोपेली संघ लगायत अन्तर्राष्ट्रिय समुदायको सहयोगको खाँचो रहेको बताएका थिए । व्यापार, लगानी तथा पर्यटनका क्षेत्रमा नेपाल र आयरल्यान्डले साझेदारी विस्तार गर्दै लैजानु पर्ने आवश्यकतामा पनि तिमिल्सिनाले जोड दिएका थिए । आयरल्यान्डको माथिल्लो सदनका अध्यक्ष बट्टिमरले नेपाल र आयरल्यान्ड दुवै देशले साझा मुद्दाहरूमा आगामी दिनमा सहकार्य गर्दै अघि बढ्ने विश्वास व्यक्त गरेका थिए । उनले आगामी दिनमा साझा सहकार्य बढाउने प्रतिबद्धता पनि जनाएका थिए । नेपालमा हिमाल आरोहण र पदयात्राका लागि आयरल्यान्डका धेरै नागरिक इच्छुक रहँदै आएको बताउँदै आगामी दिनमा पर्यटकलाई नेपाल भ्रमणका लागि उत्प्रेरित गर्न आवश्यक रहेको बट्टिमरको भनाइ थियो । अध्यक्ष बट्टिमर पाँच सदस्यीय संसदीय प्रतिनिधि मण्डलको नेतृत्व गर्दै सोमबार बिहान नेपाल आएका हुन् । उनले राष्ट्रपति रामचन्द्र पौडेल, प्रधानमन्त्री पुष्पकमल दाहाल, सभामुख देवराज घिमिरे र परराष्ट्रमन्त्री नारायणप्रसाद साउदसँग भेटघाट गर्ने कार्यक्रम छ । भ्रमणका क्रममा नारायणहिटी दरबार संग्राहलय, बसन्तपुर दरबार, भक्तपुर दरबार, स्वयम्भूलगायतका स्थानको भ्रमण गर्ने कार्यक्रम रहेको छ । 